হাসপাতালে ঢুকলেন স্ট্রেচারে শুয়ে। তিনতলার অভিজাত স্যুইট-সি’তে পৌঁছে বসে পড়লেন বিছানায়। আলিপুরের এক বেসরকারি হাসপাতালে মঙ্গলবার সকাল ১০টা থেকে শুরু হল অসুস্থতা নিয়ে নতুন ‘মদন-শো’। 
ওই হাসপাতালের জরুরি বিভাগের এক চিকিৎসক এদিন জানান, শ্বাসকষ্ট এবং বুক ধড়ফড় করছে বলে মন্ত্রীকে আনা হয়েছিল।
তবে এস এস কে এম থেকে ছুটি দেওয়ার সময় মদনের শরীরে অক্সিজেনের মাত্রা যা ছিল, এদিন ওই বেসরকারি হাসপাতালেও তা প্রায় একই ছিল।
কিন্তু চিকিৎসকেরা মন্ত্রীর ‘অনুরোধ’ মতোই তাঁর ‘অসুস্থতা’র চিকিৎসা শুরু করে দেন। করা হয় বিভিন্ন পরীক্ষা-নিরীক্ষাও। এদিন রাতে হাসপাতাল থেকে পাওয়া তথ্য অনুযায়ী, মাঝেমধ্যে অক্সিজেনও দেওয়া হচ্ছে মন্ত্রীকে। দেওয়া হয়েছে কড়া মাত্রার ঘুমের ওষুধও। অক্সিজেন সিলিন্ডার অবশ্য বাড়িতেও নিয়ে যাওয়া হয়েছিল। 
হাসপাতাল সূত্রের খবর, হৃদরোগ বিশেষজ্ঞ সরোজ মণ্ডলের অধীনে ভর্তি করানো হয়েছে মদনকে। পালমনোলজিস্ট হিন্দোল দাশগুপ্ত, নেফ্রোলজিস্ট জয়ন্ত বসু, ইউরোলজিস্ট কে কে সরকার এবং মনোরোগ বিশেষজ্ঞ সব্যসাচী মিত্রকে নিয়ে তৈরি হয়েছে পাঁচ সদস্যের মেডিক্যাল বোর্ড।
এদিন অবশ্য ভর্তি হওয়ার অনেক পরে মন্ত্রীকে দেখতে যান সরোজ। সকাল থেকে তিনি অস্ত্রোপচারে ব্যস্ত ছিলেন। সন্ধ্যায় মদনকে দেখে বেরিয়ে এসে সরোজ বলেন, ‘‘ওঁর ঘুম হচ্ছে না। ওষুধ দেওয়ার পরেও ঘুম হচ্ছে না। অক্সিজেন চলছে। দেখা যাক।’’ 
মদনের স্যুইটে ব্যবস্থা রাখা হয়েছে ‘এইচডিইউ’ (হাই ডেনসিটি ইউনিট) সুবিধার পরিষেবা। এক হাসপাতালকর্মী বলেন, ‘‘মন্ত্রী স্বাভাবিক খাওয়া-দাওয়া করেছেন। দুপুরে টিভিতে খবরও শুনেছেন। পরে কিছুটা ঘুমিয়েছেন।’’ এক অনুগামীর দাবি, টিভির খবর থেকে মদন জানার চেষ্টা করছিলেন সিবিআইয়ের গতিপ্রকৃতি। সে খবর অবশ্য মোবাইলেও পেয়েছেন আইনজীবী ও ঘনিষ্ঠদের কয়েকজনের কাছ থেকে। 
তবে ‘হাই-প্রোফাইল’ রোগী মদনকে নিয়ে বিপদে পড়েছেন ওই বেসরকারি হাসপাতালের কর্তৃপক্ষ! এক আধিকারিক যেমন এদিন বলেন, ‘‘সমস্যা বেড়ে গেল। বহিরাগতদের ভিড়ে অন্য রোগী ও তাঁদের পরিজনদের অসুবিধা হচ্ছে। তিনতলায় যেতে বাধা দিতে গিয়ে হাসপাতালের কয়েকজন নিরাপত্তাকর্মী হেনস্থার শিকার হয়েছেন বলে আমাদের কাছে অভিযোগ করেছেন।’’
মন্ত্রীর স্যুইটের ধারেকাছে কাউকে প্রায় ঘেঁষতে দিচ্ছেন না কয়েকজন অনুগামী ও পরিবারের একাধিক সদস্য। এদিন সন্ধ্যায় হাসপাতালের স্যুইটে নিজের আইনজীবীদের সঙ্গে বেশ কিছুক্ষণ পরামর্শ করেন মন্ত্রী। সেই সময় ছোট ছেলে শুভরূপ ছাড়া কাউকে সেখানে ঢুকতে দেওয়া হয়নি বলে হাসপাতাল সূত্রের খবর।
প্রসঙ্গত, এই প্রশ্ন উঠেছে যে, এমনিতে মিন্টো পার্কের বেসরকারি হাসপাতালটি মুখ্যমন্ত্রী মমতা বন্দ্যোপাধ্যায়-সহ প্রায় সব তৃণমূল নেতা-মন্ত্রীরই পছন্দের। বস্তুত, তৃণমূলের কাছে সেটিই আসল ‘আরোগ্য নিকেতন’। হঠাত্ করে সেই হাসপাতাল ছেড়ে আলিপুরের হাসপাতালে এলেন কেন মদন? এ প্রশ্নের উত্তর অবশ্য দেননি মদনের পরিবারের কেউ।
তবে দক্ষিণ কলকাতার মদন-ঘনিষ্ঠ এক তৃণমূল নেতার কথায় দলের অভ্যন্তরীণ গোষ্ঠী বিন্যাসের কথাই উঠে এসেছে। তিনি বলেন, ‘‘দিদি (মমতা) চান না, মিন্টো পার্কের হাসপাতালের কোনও অপব্যবহার করুক মদন মিত্র।’’ 
পাশাপাশিই ওই নেতার দাবি, ইকবালপুরের বেসরকারি হাসপাতালে অন্য এক মন্ত্রী ফিরহাদ হাকিমের ‘প্রভাব’ বেশি বলে সেখানে ভর্তি হওয়ার কোনও ‘ঝুঁকি’ নেননি মন্ত্রী। তাঁর ঘনিষ্ঠদের বক্তব্য, সরকারি হাসপাতালের অভ্যন্তর থেকে শারীরিক পরীক্ষা-নিরীক্ষার রিপোর্ট ফাঁস হয়ে যাওয়ার আশঙ্কা থেকেই আলিপুরের এই হাসপাতালের শরণাপন্ন হয়েছেন মদন।
জানা গিয়েছে, সিবিআইয়ের আইনি প্যাঁচ থেকে সবরকম ভাবে নিজেকে সুরক্ষিত করতে আইনজীবীদের পরামর্শেই মদনের এই পদক্ষেপ।